युधिष्ठिर के विस्तार से पूछने पर देवर्षि नारद ने सुन्द और उपसुन्द की कथा प्रारम्भ की। हिरण्यकशिपु के वंश में निकुम्भ नाम का एक महाबली और प्रतापी दैत्य था। उसके दो पुत्र थे- सुन्द और उपसुन्द। दोनों बड़े शक्तिशाली, पराक्रमी, क्रूर और दैत्यों के सरदार थे। एक के बिना दूसरा न तो कहीं जाता और न ही कुछ खाता-पीता था। अधिक तो क्या- वे दोनों एक प्राण, दो देह थे। उन्होंने त्रिलोकी को जीतने की इच्छा से विधिपूर्वक दीक्षा ग्रहण करके विंध्याचल पर्वत पर घोर तपस्या की। उनकी तपस्या का फल देने के लिए स्वयं ब्रह्माजी प्रकट हुए और उनको वर माँगने को कहा। दोनों ने हाथ जोड़कर कहा कि हम दोनों श्रेष्ठ मायावी, अस्त्र-शस्त्रों के जानकर, स्वेच्छानुसार रूप बदलने वाले, बलवान एवं अमर हो जायें। ब्रह्माजी ने कहा कि अमर होना तो देवताओं की विशेषता है, इसलिए अमर होने के सिवाय और जो कुछ तुमने माँगा है, वह तुम्हें प्राप्त होगा। दोनों भाइयों ने कहा- ‘पितामह, तब आप हमें ऐसा वर दीजिए कि हम संसार के किसी भी प्राणी या पदार्थ के द्वारा ना मरें। हमारी मृत्यु कभी हो तो एक-दूसरे के हाथ से ही हो।’ ब्रह्माजी ने यह वर उन्हें दे दिया और अपने लोक को चले गए।